CELEX: 32014D0461
Language: el
Date: 2014-07-14 00:00:00
Title: 2014/461/ΕΕ: Εκτελεστική απόφαση της Επιτροπής, της 14ης Ιουλίου 2014 , για τη θέσπιση προσωρινής παρέκκλισης από την απόφαση 2013/755/ΕΕ του Συμβουλίου, όσον αφορά τους κανόνες καταγωγής για τις παρασκευασμένες και διατηρημένες γαρίδες Γροιλανδίας

15.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 207/20
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 14ης Ιουλίου 2014
   για τη θέσπιση προσωρινής παρέκκλισης από την απόφαση 2013/755/ΕΕ του Συμβουλίου, όσον αφορά τους κανόνες καταγωγής για τις παρασκευασμένες και διατηρημένες γαρίδες Γροιλανδίας
   
      (2014/461/ΕΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2013/755/ΕΕ του Συμβουλίου, της 25ης Νοεμβρίου 2013, για τη σύνδεση των Υπερπόντιων Χωρών και Εδαφών με την Ευρωπαϊκή Ένωση («απόφαση για τη σύνδεση ΥΧΕ-ΕΕ») (1), και ιδίως το άρθρο 16 του παραρτήματος VI,
   Εκτιμώντας τα ακόλουθα:
   
               (1)
            
            
               Στις 16 Οκτωβρίου 2009 η Επιτροπή εξέδωσε την απόφαση 2009/776/ΕΚ (2) για τη θέσπιση παρέκκλισης από τον ορισμό της έννοιας «καταγόμενα προϊόντα» ή «προϊόντα καταγωγής» για να ληφθεί υπόψη η ιδιαίτερη κατάσταση της Γροιλανδίας όσον αφορά τις γαρίδες του είδους Pandalus borealis. Η παρέκκλιση αυτή έληξε στις 31 Δεκεμβρίου 2013.
            
         
               (2)
            
            
               Με επιστολή της 1ης Απριλίου 2014, η Γροιλανδία ζήτησε νέα παρέκκλιση από τους κανόνες καταγωγής που καθορίζονται στο άρθρο 16 του παραρτήματος VI της απόφασης 2013/755/ΕΕ για ετήσια ποσότητα 2 500 τόνων παρασκευασμένων και διατηρημένων γαρίδων των ειδών Pandalus borealis και Pandalus Montagui που εξάγονται από τη Γροιλανδία από την 1η Ιανουαρίου 2014 μέχρι τις 31 Δεκεμβρίου 2020.
            
         
               (3)
            
            
               Η Γροιλανδία βάσισε την αίτησή της στο γεγονός ότι τα συνολικά επιτρεπόμενα αλιεύματα (TAC) της χώρας μειώθηκαν κατά τα τελευταία έτη και θα μειωθούν περαιτέρω το 2015, προκαλώντας ανεπάρκεια εφοδιασμού σε καταγόμενες γαρίδες. Η Γροιλανδία χρειάζεται επειγόντως γαρίδες από γειτονικές χώρες για να διατηρήσει ένα ελάχιστο επίπεδο παραγωγής και να διασφαλίσει τις θέσεις εργασίας.
            
         
               (4)
            
            
               Το άρθρο 16 παράγραφος 1 στοιχείο γ) του παραρτήματος VI της απόφασης 2013/755/ΕΕ ορίζει ότι είναι δυνατό να χορηγούνται παρεκκλίσεις από τους κανόνες καταγωγής όταν το δικαιολογεί η ανάπτυξη υπαρχουσών βιομηχανιών ή η δημιουργία νέων σε χώρα ή έδαφος.
            
         
               (5)
            
            
               Η αλιεία αποτελεί τον κυριότερο τομέα παραγωγής στη Γροιλανδία και οι γαρίδες είναι το σημαντικότερο προϊόν του. Για να συνεχιστεί η ανάπτυξη της βιομηχανίας της Γροιλανδίας και να διασφαλιστεί η ανταγωνιστικότητά της στην παγκόσμια αγορά, έχει μεγάλη σημασία να διατηρηθεί στο μέλλον η δυνατότητα προμήθειας γαρίδων από τρίτες χώρες, ειδικότερα από τον Καναδά.
            
         
               (6)
            
            
               Η Γροιλανδία είναι μια γεωγραφικά απομονωμένη περιοχή με περιορισμένες υποδομές και αυξανόμενη ανεργία. Όταν υπάρχουν ελλείψεις στις προμήθειες, τα εργοστάσια αναγκάζονται να κλείσουν με συνέπεια να δημιουργείται ανεργία για μεγαλύτερο χρονικό διάστημα. Οι κοινωνικοοικονομικές επιπτώσεις της διακοπής της λειτουργίας των εργοστασίων είναι ιδιαίτερα σημαντικές για μια μικρή κοινότητα η οποία εξαρτάται από τη συγκεκριμένη οικονομική δραστηριότητα. Η επεξεργασία 2 500 τόνων γαρίδων προσφέρει απασχόληση σε περίπου 10 εργαζομένους. Η Γροιλανδία τόνισε στην αίτησή της ότι η παρέκκλιση είναι καθοριστική για την επιβίωση ενός από τα εργοστάσια της χώρας.
            
         
               (7)
            
            
               Η αιτούμενη παρέκκλιση δικαιολογείται δυνάμει του άρθρου 16 παράγραφος 1 στοιχείο γ) του παραρτήματος VI της απόφασης 2013/755/ΕΕ, όσον αφορά τη σταθερή ανάπτυξη υπάρχουσας βιομηχανίας στη Γροιλανδία. Επιπλέον, η παρέκκλιση θα εξασφαλίσει θέσεις εργασίας σε ευάλωτες κοινότητες και είναι καθοριστική για την επιβίωση ενός από τα εργοστάσια της Γροιλανδίας.
            
         
               (8)
            
            
               Επειδή η παρέκκλιση που χορηγήθηκε το 2001 χρησιμοποιήθηκε σε πολύ μικρό βαθμό, η παρούσα παρέκκλιση θα πρέπει να χορηγηθεί μόνο για 500 τόνους, ποσότητα που αντιστοιχεί στο μέγιστο επίπεδο χρησιμοποίησης της παρέκκλισης του 2002 αυξημένο κατά ένα όριο ανοχής 25 %.
            
         
               (9)
            
            
               Με την επιφύλαξη της τήρησης ορισμένων όρων σχετικά με τις ποσότητες, την επιτήρηση και τη διάρκεια, η παρέκκλιση δεν μπορεί να προκαλέσει σημαντική ζημία σε οικονομικό κλάδο ή βιομηχανία της Ένωσης ή ενός ή περισσότερων κρατών μελών.
            
         
               (10)
            
            
               Ο κανονισμός (ΕΟΚ) αριθ. 2454/93 της Επιτροπής (3) θεσπίζει κανόνες σχετικά με τη διαχείριση δασμολογικών ποσοστώσεων. Αυτοί οι κανόνες πρέπει να εφαρμόζονται στη διαχείριση της ποσότητας για την οποία χορηγείται η παρέκκλιση με την παρούσα απόφαση.
            
         
               (11)
            
            
               Η παρέκκλιση ζητείται για το διάστημα από την 1η Ιανουαρίου 2014 μέχρι τις 31 Δεκεμβρίου 2020. Δεδομένου ότι είναι αναγκαίο να εξασφαλιστεί η συνέχεια των εξαγωγών από τη Γροιλανδία στην Ένωση και η προβλεψιμότητα για τους οικονομικούς παράγοντες, η παρέκκλιση πρέπει να χορηγηθεί με αναδρομική ισχύ.
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση των διατάξεων του παραρτήματος VI της απόφασης 2013/755/ΕΕ, οι παρασκευασμένες και διατηρημένες γαρίδες των ειδών Pandalus borealis και Pandalus Montagui, που υπάγονται στους κωδικούς ΣΟ ex 1605 21 και ex 1605 29 και παρασκευάζονται στη Γροιλανδία από μη καταγόμενες γαρίδες του κωδικού ΣΟ 0306 16 99, θεωρούνται ως καταγωγής Γροιλανδίας σύμφωνα με τους όρους των άρθρων 2 έως 5 της παρούσας απόφασης.
   Άρθρο 2
   Η παρέκκλιση που προβλέπεται στο άρθρο 1 εφαρμόζεται στις ποσότητες που καθορίζονται στο παράρτημα, οι οποίες εισάγονται στην Ένωση από τη Γροιλανδία το διάστημα από την 1η Ιανουαρίου 2014 μέχρι τις 31 Δεκεμβρίου 2020.
   Άρθρο 3
   Η διαχείριση των ποσοτήτων που αναφέρονται στο παράρτημα της παρούσας απόφασης πραγματοποιείται σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.
   Άρθρο 4
   Οι τελωνειακές αρχές της Γροιλανδίας λαμβάνουν τα αναγκαία μέτρα για τη διενέργεια ποσοτικών ελέγχων στις εξαγωγές των προϊόντων που αναφέρονται στο άρθρο 1.
   Όλα τα πιστοποιητικά κυκλοφορίας EUR.1 που εκδίδονται για τα εν λόγω προϊόντα φέρουν παραπομπή στην παρούσα απόφαση.
   Πριν από το τέλος του μήνα που έπεται κάθε τριμήνου, οι αρμόδιες αρχές της Γροιλανδίας διαβιβάζουν στην Επιτροπή τριμηνιαία δήλωση των ποσοτήτων για τις οποίες έχουν εκδοθεί πιστοποιητικά κυκλοφορίας EUR.1 σύμφωνα με την παρούσα απόφαση, καθώς και τους αντίστοιχους αύξοντες αριθμούς των πιστοποιητικών αυτών.
   Άρθρο 5
   Στη θέση 7 των πιστοποιητικών EUR.1 που εκδίδονται βάσει της παρούσας απόφασης αναγράφεται μία από τις ακόλουθες μνείες:
   
               —
            
            
               «Derogation — Commission Implementing Decision 2014/461/EU»
            
         
               —
            
            
               «Dérogation — Décision d'exécution 2014/461/UE de la Commission».
            
         Άρθρο 6
   Η παρούσα απόφαση αρχίζει να ισχύει την ημέρα της δημοσίευσής της.
   Εφαρμόζεται από την 1η Ιανουαρίου 2014 μέχρι τις 31 Δεκεμβρίου 2020.
   
      Βρυξέλλες, 14 Ιουλίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 344 της 19.12.2013, σ. 1.
   
      (2)  Απόφαση 2009/776/ΕΚ της Επιτροπής, της 16ης Οκτωβρίου 2009, για τη θέσπιση παρέκκλισης από την απόφαση 2001/822/ΕΚ του Συμβουλίου, όσον αφορά τους κανόνες καταγωγής για τις παρασκευασμένες και διατηρημένες γαρίδες Γροιλανδίας (ΕΕ L 278 της 23.10.2009, σ. 51).
   
      (3)  Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα (ΕΕ L 253 της 11.10.1993, σ. 1).
   
      ΠΑΡΑΡΤΗΜΑ
      
                  Αύξων αριθμός
               
               
                  Κωδικός ΣΟ
               
               
                  Περιγραφή εμπορευμάτων
               
               
                  Περίοδοι
               
               
                  Ποσότητες
               
            
                  09.xxxx
               
               
                  ex 1605 21
                  ex 1605 29
               
               
                  Παρασκευασμένες ή διατηρημένες γαρίδες των ειδών Pandalus borealis και Pandalus Montagui
                  
               
               
                  1.1.2014 μέχρι 31.12.2014
                  1.1.2015 μέχρι 31.12.2015
                  1.1.2016 μέχρι 31.12.2016
                  1.1.2017 μέχρι 31.12.2017
                  1.1.2018 μέχρι 31.12.2018
                  1.1.2019 μέχρι 31.12.2019
                  1.1.2020 μέχρι 31.12.2020
               
               
                  500 τόνοι
                  500 τόνοι
                  500 τόνοι
                  500 τόνοι
                  500 τόνοι
                  500 τόνοι
                  500 τόνοι